PARLAMENTUL ROMÂNIEI

CAMERA DEPUTAŢILOR
	Comisia  pentru  cultură, arte, mijloace de informare în masă


RAPORT
asupra Propunerii legislative pentru modificarea şi completarea Legii audiovizualului numărul 504/2002 
Propunerea legislativă pentru modificarea şi completarea Legii audiovizualului numărul 504/2002 a fost transmisă Comisiei cu adresa nr. P.l-x 597 din 19 octombrie 2015 şi înregistrată la Comisie cu nr. 4c-10/205 din data de 20 octombrie 2015.
Comisia pentru cultură, arte, mijloace de informare în masă a fost sesizată pentru dezbatere în fond cu această propunere legislativă, spre avizare fiind transmisă Comisiei pentru buget, finaţe şi bănci şi Comisiei juridice, de disciplină şi imunităţi. Până la redactarea prezentului raport nu s-a primit punctul de vedere al Comisiilor sesizate pentru avizare.
În redactarea raportului, Comisia a avut în vedere avizul favorabil nr. 273 din  29.06.2015, emis de Consiliul Legislativ.  
În raport de obiectul şi conţinutul reglementării propunerea legislativă face parte din categoria legilor organice, fiind incidente dispoziţiile art. 31 alin. (5) din Constituţia României, republicată. 

Camera Deputaţilor este primă Cameră sesizată, conform dispoziţiilor art. 75 alin. (1) din Constituţia României, republicată şi ale art. 92 alin. (8) pct. 2 din Regulamentul Camerei deputaţilor, republicat, cu modificările şi completările ulterioare.
Comisia a dezbătut iniţiativa legislativă în şedinţa din data de 27 octombrie 2015. 

Propunerea legislativă are ca obiect de reglementare completarea Legii nr. 504/2002 a audiovizualului, cu modificările şi completările ulterioare, în sensul  instituirii unui fond audiovizual, constituit din contribuţia radiodifuzorilor, într-un cuantum de  5% din veniturile acestora şi administrat de Consiliul Naţional al Audiovizualului. Beneficiarii acestui fond ar fi, conform textului propus, primele 12 televiziuni de pe lista must-carry. 

În conformitate cu prevederile art. 55 din Regulamentul Camerei Deputaţilor, republicat la lucrările Comisiei a participat, în calitate de invitat, domnul Alexandru Oprean, secretar de stat în Ministerul Culturii. 

La lucrările Comisiei au fost prezenţi 22 deputaţi din totalul de 24 de membri ai Comisiei.
Raportul Comisiei a fost adoptat cu unanimitatea voturilor parlamentarilor prezenţi la lucrările Comisiei.

În urma dezbaterii, Comisia pentru cultură, arte, mijloace de informare în masă propune plenului respingerea Propunerii legislative pentru modificarea şi completarea Legii audiovizualului numărul504/2002.
Motivaţia respingerii se întemeiază pe concluziile Comisiei, conform cărora nu se justifică introducerea unui nou sistem de taxare a unor entităţi private, respectiv radiodifuzorii, pentru crearea unui fond financiar prin care să fie finanţate alte entităţi private, respectiv un număr de televiziuni aflate pe lista celor obligatorii la retransmisie. Nu în ultimul rând atribuţiile pe care prezenta iniţiativă legislativă urmăreşte să le confere Consiliului Naţional al Audiovizualului, nu se justifică, nu sunt de natură a îmbunătăţi calitatea programelor în domeniul audiovizual şi nu sunt în concordanţă cu scopul pentru care această autoritate a fost creată şi rolul pe care aceasta îl are în alte state europene.
       
   PREŞEDINTE,

                            SECRETAR,

Gigel – Sorinel ŞTIRBU
                     Florin–Costin PÂSLARU                         

